Raphaël se storie van hoop | News24
Raphaël se storie van hoop
Raphaël Burkhalter van Switserland se storie is een van hoop. Foto: JANNIE HOUGH
TE midde van baie onsekerheid en pyn in ons land is die storie van Raphaël Burkhalter van Switserland een van hoop.
Hy is een van die oorlewende beseerdes wat die groot motorongeluk in Da Gama-straat op 2 Februarie vanjaar oorleef het. 'n Vriendin van Switserland, Alena Hübscher, het in die ongeluk gesterf.
Die 21-jarige Raphaël, sowel as die Switserse bestuurder van die motor en sy vrou, het beserings opgedoen. Raphaël se bese-rings was ernstig: Sy long en diafragma is deur die geweld van die botsing geskeur, hy het 'n ernstige femur-besering opgedoen en was ná die gebeure bewusteloos.
Die jongman en 'n vriendin het ná 'n aandete saam met 'n getroude paartjie die restaurant in 'n motor verlaat toe hulle by 'n stopteken deur 'n aankomende motoris raakgery is. Alena is waarskynlik binne 'n halfuur oorlede. Die oorlewendes is eers na die Humansdorp-hospitaal vervoer en daarna na Port Elizabeth.
Raphaël het as deel van 'n Switserse uitreiking, Timion, Na Suid-Afrika gekom nadat hy in Switserland as houtwerktegnikus opgelei is. In Jeffreysbaai het hy en Elana bevriend geraak en was hy deel van 'n groep van verskillende lande wat met gestremde kinders gewerk het. Hy het o.a. hulpmiddels van hout vervaardig wat kan help met die rehabilitasie en vordering van die kinders.
Hy verlaat Suid-Afrika komende Sondag om ten volle te herstel, waarna hy beplan om na die land terug te keer. Hy vertel dat verskillende kerkgroepe se mense reeds by die ongelukstoneel en daarná vir die beseerdes gebid het.
Hy weet waarheen hy met sy lewe op pad is, omdat hy voel dat sy roeping in die hospitaal bevestig is. Hy wil in Switserland gaan Teologie studeer en iewers in die nabye toe-koms met sy verloofde, Maude Sollberger, in die huwelik tree. Sy studeer tans in joernalistiek in hul geboorteland.
Hy wil hom nie deur die tragedie laat intimideer nie en beplan om ná sy teologiestu-dies na lande te gaan waarheen hy "voel die Here roep en stuur" hulle. Hy is, veral na die dramatiese geestelike ervaring in die hospitaal, oortuig dat sy lewe met 'n doel gespaar is, wat behels dat hy die Evangelie wyd wil verkondig.